Jann Sjursen (KD), 2004-04-28:
Jeg vil gerne indledningsvis takke både ministeren og ordførerne for den positive behandling af dette lovforslag fra Kristendemokraternes side.
Alle har jo sådan set været enige i intentionerne, men der har så været forskellige overvejelser både i relation til de finanslovaftaler, der er indgået, og de provenumæssige betragtninger, som har været bærende ikke mindst for Venstres og De Konservatives synspunkter og til dels også for Dansk Folkepartis synspunkter.
Jeg har dog positivt hæftet mig ved, at Dansk Folkeparti har sagt, at hvis vi ændrer på ikrafttrædelsesdatoen, sådan at det først træder i kraft fra den 1. januar 2005, kan man støtte det fremsatte lovforslag.
Det vil vi selvfølgelig være indstillet på efter drøftelse i udvalget, også med de partier, der i øvrigt har tilkendegivet, at de vil støtte lovforslaget, nemlig Socialdemokraterne og Socialistisk Folkeparti, og så få stillet et sådant ændringsforslag, så vi her inden sommer kan få behandlet og vedtaget lovforslaget også med Dansk Folkepartis stemmer.
Jeg synes sådan set, det ville være vigtigt at få gjort det på denne side af sommerferien, sådan at de organisationer, som jo bruger denne her regel i deres arbejde for at skabe større opbakning i befolkningen i form af penge til deres organisationer, ved det i så god tid, at de netop med sigte på, at reglen ændrer sig den 1. januar 2005 - i givet fald vi kan blive enige om det - allerede nu kan tage højde for det i deres materialer osv.
Der synes jeg faktisk, vi skylder dem at give dem nogle bedre arbejdsvilkår, end hvis det først bliver vedtaget i en sen nattetime i forbindelse med nogle finanslovforhandlinger, sådan som regeringspartierne lægger op til det inklusive ministeren, hvis man kan få enderne til at nå sammen der.
Jeg vil også godt sige, at det fra Kristendemokraternes side faktisk er et meget beskedent lovforslag i den forstand, at vi jo godt kunne tænke os, at beløbsgrænsen skulle være endnu højere, man at vi har ladet os nøje med at regulere beløbet fra 5.000 kr. til 6.500 kr., svarende til den pris- og lønudvikling, der har været i den 10-års-periode, hvor beløbet ikke har været hævet. Derfor kan man sige, at efter vores opfattelse er det
af det fald i deres indtægter, som en række organisationer må have haft.
Det er organisationer, som er blevet stækket i forhold til den indsats, der ydes nationalt ikke mindst på det sociale område, men også internationalt i forhold til nogle af de organisationer, som arbejder i udviklingslandene.
Det sker, alt imens regeringen og et flertal i Folketinget har besluttet sig for at pumpe 12 mia. kr. ud i en forbrugsfest.
De penge kan, som bl.a. ordføreren fra Venstre og også De Konservatives ordfører fremhævede det, selvfølgelig også sagtens kanaliseres over i private og almennyttige organisationer. Men alt andet lige havde det med den bestemmelse, vi har i ligningsloven her, været et rigtigt signal, hvis regeringen og et flertal i Folketinget også havde været villige til at lette skatten for de mennesker, som rent faktisk giver penge til organisationer, der for os alle udfører et utrolig nyttigt arbejde.
På den baggrund synes jeg egentlig, at det er en lidt fattig afvisning, som specielt regeringen og regeringspartierne kommer frem til, hvorimod jeg har forståelse for, at Dansk Folkeparti jo må agere på den præmis, at de har indgået en aftale med regeringen om finansloven for i år, og derfor er det skæringsdatoen den 1. januar 2005, der er afgørende for dem i forhold til at kunne støtte forslaget.
Jeg vil godt afslutningsvis takke partierne både for debatten og i særdeleshed for den støtte, som Socialdemokratiet og SF uforbeholdent har givet forslaget, og også den støtte, som det har fået fra Dansk Folkeparti under den forudsætning, at ikrafttrædelsesdatoen for lovforslaget bliver ændret.
Vi vil arbejde på, at vi får stillet et ændringsforslag
om det i forbindelse med udvalgsarbejdet
, sådan at lovforslaget ved tredjebehandlingen her i Folketinget kan blive vedtaget til glæde for det arbejde, som jeg ikke tror nogen i Folketinget kan være uenige om er en støtte værd, også i form af at staten bidrager med et fradrag, når samfundsborgere støtter frivillige organisationer, som er anerkendt efter de pågældende bestemmelser i ligningsloven.
Tak for en positiv behandling her i dag.